Imtella' Novembru 14, 2021 L-awtoritajiet tal-Ekwador ħabbru li mill-inqas 68 ħabsi nqatlu waqt ġlied bejn gruppi kriminali rivali f'ħabs fil-belt ta' Guayaquil. Il-pulizija li daħlu fil-ħabs biex jikkontrollaw is-sitwazzjoni sabu rjus maqtugħa, armi, splussiv u xfafar. Huma sabu wkoll ħofra f'sezzjoni tal-ħabs li minnha ħabsin li jiffurmaw parti minn grupp kriminali għaddew għal sezzjoni oħra u attakkaw lir-rivali. Għalkemm il-ħabs kien mibni biex jilqa' fih 5,300 priġunier fil-preżent kien hemm fih madwar 8,500. Matul din is-sena madwar 300 priġunier fil-pajjiż tilfu ħajjithom waqt ġlied bejn gruppi rivali.